У Вікіпедыі ёсць артыкулы пра іншых асоб з прозвішчам Ямант.
Сям'я Ямантаў. Паміж бацькамі стаяць Марыя (злева) і Алена. Фотаздымак зроблены ў час знаходжання ў сібірскай ссылцы.
**Мары́я Я́мант** (польск.: Maria Jamontt; 1842, Вільня — 3 верасня 1908, Варшава) — удзельніца паўстання 1863—1864 гадоў, нарачоная Канстанціна Каліноўскага. Сястра Юзафа Яманта і Людвікі Ямант.

Біяграфія
---------

Нарадзілася ў Вільні ў сям'і надворнага саветніка Тадэвуша Яманта і Схаластыкі з Макрыцкіх. Марыя мела чатырох братоў (сярод іх Юзаф Ямант — паплечнік К. Каліноўскага) і трох сясцёр (Людвіка, Алена, Схаластыка). Тадэвуш Ямант меў вышэйшую юрыдычную адукацыю і дзяржаўны чын надворнага саветніка. Узначальваў адміністрацыю маёнткаў князя Пятра Сайн-Вітгенштайна.

Атрымала добрае хатняе выхаванне, закончыла прыватны пансіён, валодала некалькімі мовамі, мела глыбокія веды ў галіне гісторыі і літаратуры. Уваходзіла ў нелегальны Жаночы камітэт у Вільні. Вучылася ў вядомага педагога Аляксандра Здановіча.

У 1861 годзе праз брата Юзафа Яманта ў Вільні адбылося яе знаёмства з кіраўніком нацыянальнага паўстання Канстанцінам Каліноўскім. На рубяжы 1861—1862 гг. адбыліся іх заручыны. Пазней К. Каліноўскі напіша ёй з-пад варты славуты верш «Марыська чарнабрэва, галубка мая».

З чэрвеня 1863 года на кватэры Ямантаў у доме Шышкіна на Вялікай вуліцы ў Вільні знаходзілася адна з галоўных канспіратыўных явак Канстанціна Каліноўскага і нелегальная друкарня, дзе абавязкі сакратара выконваў яе брат — Юзаф Ямант.

Напачатку 1864 года Марыя была арыштавана, зняволеная ў былым віленскім кляштары місіянераў, пасля чаго сасланая разам з роднымі ў Табольск.

Каля 1874 г. вярнулася з Сібіры і пасялілася ў Варшаве, дзе на схіле жыцця пабралася шлюбам з былым паўстанцам Войцехам Дмахоўскім, сынам Казіміра Юстынавіча і пляменнікам вядомага мастака і ўдзельніка нацыянальна-вызваленчага руху Генрыха Дмахоўскага. Пахаваная на Паванзкоўскіх могілках у Варшаве.

Цікавыя факты
-------------

* Дзякуючы Ядвізе Макрыцкай, цётцы Марыі Ямант, Каліноўскаму ўдалося перадаць на волю «Лісты з-пад шыбеніцы».
* Шырокай грамадскасці месца пахавання Марыі Ямант доўгі час заставалася невядомым, яно было адшукана арганізацыяй «Беларуская Нацыянальная Памяць» 6 лютага 2008 года.

Зноскі
------

1. 1 2 3 4  *Вячаслаў Шалькевіч* «Марыська чарнаброва, галубка мая...» Невядомыя старонкі з жыцця Кастуся Каліноўскага // *Роднае слова*. — Мн.: 1994. — № 3. — С. 70.
2. ↑  *Вячаслаў Шалькевіч* «Марыська чарнаброва, галубка мая...» Невядомыя старонкі з жыцця Кастуся Каліноўскага // *Роднае слова*. — Мн.: 1994. — № 3. — С. 73.
3. ↑  *Вячаслаў Шалькевіч* «Марыська чарнаброва, галубка мая...» Невядомыя старонкі з жыцця Кастуся Каліноўскага // *Роднае слова*. — Мн.: 1994. — № 3. — С. 71.
4. ↑  *Вячаслаў Шалькевіч* «Марыська чарнаброва, галубка мая...» Невядомыя старонкі з жыцця Кастуся Каліноўскага // *Роднае слова*. — Мн.: 1994. — № 4. — С. 68.
5. ↑  *Леанід Маракоў.* Радзевіч [Ямант] Людовіка // Рэпрэсаваныя літаратары, навукоўцы, работнікі асветы, грамадскія і культурныя дзеячы Беларусі. 1794-1991.. — Мн, 2003. — Т. II. — ISBN 985-6374-04-9.
6. ↑  *Вячаслаў Шалькевіч* «Марыська чарнаброва, галубка мая…» Невядомыя старонкі з жыцця Кастуся Каліноўскага // *Роднае слова*. — Мн.: 1994. — № 4. — С. 75.

Спасылкі
--------

* Віктар Шукеловіч. МАРЫЯ I КАНСТАНЦІН. Новы Час № 11 (40), 2004 г.;
* «Марыська, чарнаброва, галубка мая…», блёг арганізацыі «Беларуская Нацыянальная Памяць», 7 люты 2008.
* У Варшаве ўшанавалі памяць нарачонай Каліноўскага **(нявызн.)**.  Еўрапейскае радыё для Беларусі.

|  |  |
| --- | --- |
| ⚙️   Генеалогія і некрапалістыка | Sejm-Wielki.pl |